ברדולינו

ברדולינו (באיטלקית: Bardolino) היא עיירה וקומונה על חופו המזרחי של אגם גארדה, בצפון איטליה. מספר תושבי העיירה היה 6,947, נכון לשנת 2022.

 מקור השם 
אין ודאות ביחס למקור שמה של ברדולינו. לפי סברה אחת, מקור השם במילה הלטינית "Bardus" שפירושה משורר, וגם סוג של מופע כללי בימיי הביניים, שכלל שירה, מוזיקה ואלמנטים אחרים דוגמת אקרובטיקה. על-פי סברה אחרת, השם ניתן על-ידי הלומברדים, ששלטו בצפון איטליה החל מהמחצית השנייה של המאה ה-6, ועד המאה ה-8. לפי סברה זו, משמעות השם היא "מקום קטן של לומברדים".

 גאוגרפיה ואקלים 
גאוגרפיה

ברדולינו נמצאת בחלק הצפוני של איטליה, במחוז ונטו, בנפת ורונה, על הגדה הדרום מזרחית של אגם גארדה. היישובים הקרובים לברדולינו הם צ'יזאנו (Cisano) מדרום, גארדה (Garda) מצפון, ו-צ'ריאל (Ceriel) ממזרח. המרחק ליישוב פסקיירה דל גארדה (Peschiera del Garda) בחלק הדרום מזרחי ביותר של האגם הוא כ-16 ק"מ. עיר המחוז ורונה רחוקה כדי 31 ק"מ, והעיר דסנזאנו דל גארדה בדרום מערב האגם מצויה במרחק של כ-36 ק"מ. ונציה וחוף הים האדריאטי מצויות כ-150 ק"מ מזרחית לברדולינו. העיירה מלצ'זינה ממוקמת 31 ק"מ צפונית לברדולינו, גם היא על החוף המזרחי של האגם. ריווה דל גארדה בצפון מערב האגם מרוחקת כ-50 ק"מ בכיוון צפון-מערב. גובה העיירה מעל פני הים הוא 61 מטרים. הנקודה הגבוהה ביותר בעיירה מצויה בגובה 311 מטרים.

אקלים

עונות הקיץ בברדולינו חמות ולחות, ועונות החורף קרות למדי. החודש החם ביותר בשנה הוא יולי, בו ממוצע הטמפרטורות ביום מגיע ל-29 מעלות צלזיוס, ובלילות הממוצע עומד על 19 מעלות. חודש ינואר הוא הקר ביותר, 6 מעלות במהלך שעות היום, ומעלה אחת מתחת לאפס בממוצע בלילות. טמפרטורות מעל 33 מעלות ומתחת ל-5 מתחת לאפס נדירות באזור העיירה. בכל חודשי השנה יורד גשם, ובממוצע אין חודש ללא ימי גשם. בחודשי מאי ויוני ימי הגשם הרבים ביותר 9-9.2 בממוצע, ובמהלך חודש ינואר 4.5 ימי משקעים בלבד. כמות הגשם הרב שנתית הממוצעת עומדת על 687.3 מ"מ. כמות השלג נמוכה, פחות מחצי יום של שלג בלבד בשנה ממוצעת.

 היסטוריה 
בחפירות ארכאולוגיות בצ'יזאנו באזור ברדולינו, כ-2 ק"מ דרומית לעיירה, נמצאו עדויות לבניית בתי כלונסאות מעידן הברונזה. נמצאו גם ממצאים של אבני סימון גבול ואבני קבורה מהתקופה הרומאית. גורלו של המקום היה קשור ומשותף עם שאר היישובים שעל חופו המזרחי של אגם גארדה, מדובר בחילופי שליטים וכובשים-פולשים, רומא העתיקה ומאוחר יותר הלומברדים. מבצר ברדולינו נבנה לקראת סוף המאה ה-9. במאה ה-12 הייתה ברדולינו עיר אוטונומית. במאה ה-14 שלטה באזור משפחת דלה סקאלה (סקאליג'ר) מוורונה. עם זאת, שמה של ברדולינו כמקום ישוב, הופיע לראשונה במפה רק מהמאה ה-17. בראשית המאה ה-15 החל באזור שלטונה של הרפובליקה הוונציאנית ("לה סרניסימה"), שנמשך עד לכיבוש האוסטרי של האזור כולנו ב-1797. בשנת 1866 אוחדה ברדולינו יחד עם האזור כולו באיחוד איטליה, תחת מלכותו של המלך ויטוריו אמנואלה השני. איטליה סוברינית באזור מאז, למעט תקופה קצרה של שלטון גרמניה הנאצית, והרפובליקה הסוציאלית האיטלקית בראשות בניטו מוסוליני מ-1943, לקראת סופה של מלחמת העולם ה-2.
ממוזער|שמאל|305 פיקסלים|תיאור מיקומה של ברדולינו בנפת ורונה

 אתרים ונושאי עניין 
בעיירה

שרידי החומה והביצורים – בעיירה נשארו חלקים מן החומה הימי ביניימית ומגדל שמירה.

טיילת האגם – הטיילת בנויה על שפת האגם ולאורכה עצים, פרחים, וספסלים לישיבה. הטיילת מוארת בלילות.

גלגל ענק – גלגל הענק צמוד לטיילת, גובהו כ-30 מטרים, ומראשו נשקף נוף פנורמי של האגם, העיירה והאזור.

כנסיות – בעיירה כנסיות רבות, מתקופות שונות ובסגנונות שונים. כנסיות בולטות: כנסיית סן סוורו (San Severo) בסגנון רומנסקי, כנסיית סן זנו (San Zeno) מהתקופה הקרולינגית. כנסייה זו שרדה את רעידת האדמה החזקה שפקדה את האזור בשנת 1117. בפיאצה מתאוטי במרכז העיר, נמצאת כנסיית סן ניקולו וסן סוורו (San Nicolò e San Severo) מהמאה ה-19.

מוזיאון היין – המוזיאון הוקם ב-1870 על ידי משפחת זני (Zeni), ובו תצוגה של התפתחות תעשיית היין האזורית.

מוזיאון השמן – זהו מוזיאון של שמן זית. מוצגים כלים ואמצעי ייצור שמן זית החל מן המאה ה-18, ועד לחידושים שהוכנסו במאה ה-20 לתהליך ההפקה והייצור של השמן.

וילות – בעיר ובשוליה יש מספר ניכר של וילות מרשימות, רובן מהמאה ה-19.

מחוץ לעיירה

פארק המים קאנווה – (Caneva Aquapark) ועיר הסרטים Movieland- הפארק מצוי כ-9 ק"מ דרומית לברדולינו. בפארק קאנווה מתקני מים, מגלשות מים, בריכות, בריכות גלים ועוד. עיר הסרטים היא מתחם המשקף את תעשיית הסרטים בהוליווד, ומשלב הקרנת קטעי סרטים עם הרפתקאות וסיפורים מעולם הקולנוע.

פארק השעשועים גארדלנד – בגארדלנד מתקני שעשועים שונים, רכבות הרים ברמות אחדות ולגילאים שונים, הרפתקאות לנוער, צלחת גבהים לצפייה על האזור והאגם, אזור לגו- "לגולנד". בסמוך לגרדלנד נמצא מתחם אקווריומים "סי לייף", ובו דגים, יצורי מים שונים, וצמחיית מים מגוונת.

מלצ'זינה ומונטה באלדו – מלצ'זינה היא עיירה תיירותית על חוף האגם, ומונטה (הר) באלדו הוא אזור הררי גבוה, אליו ניתן לעלות גם ברכבל. אתרים אלה נמצאים כ־31 ק"מ צפונית לברדולינו. בקיץ מונטה באלדו הוא פארק טבע לטיולי אופניים והליכה רגלית, ובחורף ההר מציע מסלולי סקי שונים.

פארקו נטורה ויוה – פארק זואולוגי Parco Natura Viva, הוא גם גן חיות, בו נמצאות חיות מחמש יבשות, ופארק טבע. הפארק נמצא במרחק של פחות מ-15 ק"מ מברדולינו.

 אירועים 
אירועים משמעותיים המתקיימים בברדולינו:

הקרנבל של ברדולינו – הקרנבל (Carnevale a Bardolino) נערך בחודש פברואר, וחוגג את אהבתם של באכחוס ואריאנה. משתתפי הקרנבל צועדים ברחובות העיירה בתחפושות, וכיאה לקרנבל של אל יין, גם יינות ומשקאות אלכוהוליים אחרים הם חלק בלתי נפרד מּמנו. המצעד מסתיים ברחבה שלפני המעגן של ברדולינו.

שוק – בשונה מהמקובל ביישובים רבים, השוק של ברדולינו נערך על הטיילת שלאורך חוף האגם, ולא באחת הכיכרות המרכזיות של העיירה. השוק מתקיים בימי שלישי, ונמכרים בו ביגוד, מזכרות, מוצרי מזון, מוצרים מקומיים- כולל יינות מקומיים.

טריאטלון – בברדולינו מתקיים מזה 40 שנה בחודש יוני, אירוע טריאטלון ברדולינו. התטריאטלון כולל שחיה של 1.5 ק"מ, מסלול אופניים באורך 40 ק"מ, ומסלול ריצה בן 10 ק"מ.

פאליו דל קיארטו (palio del chiaretto) – הפאליו הוא תחרות ופסטיבל יין הנערך בברדולינו, במועדי יציאת היין לשווקים. במסגרת הפסטיבל מתקיימות טעימות יין, אירועי מוזיקה וקונצרטים בתוך העיר ולחופי האגם.

 יין 
לעיירה ברדולינו יש יין הנקרא על שמה, "יין ברדולינו". היין מופק מכרמים באזור העיירה, על הגבעות הסמוכות לה. אזור הגידול משתרע מהגבעות הסמוכות לעיירה ועד נהר האדיג'ה, בנפות ורונה וברשה. צבע היין נע מוורוד עד אדום. קיימים שלושה סוגים עיקריים של יין ברדולינו. הראשון "ברדולינו קלאסיקו" (Bardolino Classico), הוא יין הברדולינו המקורי. יין זה זכה בהכרה בשנת 1968, כיין שמקורותיו ואזור גידולו מפוקחים DOC- Denominazione di origine controllata. הסוג שני הוא "ברדולינו סופריאורה" (Bardolino Superiore Classico), שזכה בשנת 2001 להכרה כיין DOCG, שמקורותיו מפוקחים ומובטחים- DOCG- Denominazione di origine controllata e garantita. ההבדל העיקרי בין שני הסוגים הוא, שיין סופריאורה חייב להתיישן לפחות שנה אחת, ואחוז הכוהל בנפח בו צריך להיות לפחות 12, מול 10.5 בלבד ביין ברדולינו קלאסיקו. הסוג השלישי הוא יין צעיר, היוצא לשוק זמן קצר לאחר הבציר "ברדולינו נובלו" (Bardolino Novello). מדובר ביין קל יותר, המזכיר את יינות הבוז'ולה נובו מצרפת. אודות פסיטבל היין בברדולינו ראו "פאליו דל קיארטו", בפסקת "אירועים".

 כלכלה 
הכלכלה של ברדולינו מתבססת בעיקר על תיירות על כל ענפי המשנה שלה, מלונאות, הסעדה, המרת כספים, שירותי נוחות וספורט, סיורים, טיולים ושייט, מזכרות ועוד. ענפים כלכליים נוספים הם ענפי היין ושמן הזית- יצור ושיווק, וכן ענף תיירות חקלאית.

 תחבורה 
כבישים: הכביש האזורי החוצה את העיירה הוא כביש SR249, המהווה את קטע המזרחי של כביש סובב גארדה. אוטוסטרדת האורך A22 בכיוון צפון-דרום עוברת במרחק של פחות מ־20 ק"מ מזרחה מברדולינו, ואילו אוטוסטרדת הרוחב E70 עוברת כ־17 ק"מ דרומית לעיירה.

רכבת: פסי הרכבת אינם מגיעים לברדולינו. תחנת הרכבת הקרובה ביותר נמצאת בפסקיירה דל גארדה, כ־15 ק"מ דרומית לעיירה. הרכבות הנוסעות הן רכבות של החברות טרנאיטליה וטרנורד.

אוטובוס: קווי אוטובוס מגיעים לברדולינו מוורונה עיר הנפה. הקווים הם מס' 162 עד 165. ההבדל בין קו לקו הוא מסלול הנסיעה, ומסלול ההמשך אחרי תחנת ברדולינו, אך לכול הקווים הנזכרים יש תחנה בעיר. קו 473 הוא קו סיבובי, הנוסע מברדולינו אל ומהישובים הסובבים את העיר. קווים 483–484 מגיעים לבדרולינו מהחוף הדרומי של אגם גארדה וממשיכים צפונה, קו 483 עד מלצ'זינה וקו 484 עד ריווה דל גארדה.

שייט: ספינות ומעבורות מיישובים רבים על שתי גדות האגם מגיעות אל ומברדולינו, בלוח זמנים קבוע. זמני ההפלגות צפופים ותכופים בעונת התיירות, ומרווחים יותר בחודשי הסתיו המאוחרים ובחורף.

תעופה: נמל התעופה הקרוב ביותר הוא נמל התעופה ורונה-וילפרנקה, במרחק של 29 ק"מ בלבד. בתחבורה ציבורית ניתן להגיע מהנמל עד ורונה באמצעות קו 199, ומשם לברדולינו באמצעות אחד מקווי האוטובוס המגיעים אליה.

 ספורט 
בהיותה עיירת קייט, ניתן למצוא בברדולינו את רוב ענפי ספורט המים, סקי מים, מצנחי רחיפה ימיים וכיוצא בהם. בנוסף, נפוצים רכיבה על אופניים והליכה רגלית בטיילת ובאזורים הפתוחים סביב העיירה. בברדולינו מתקיים מדי שנה אירוע טריאטלון (ראו ב"אירועים").

 ערים תאומות 
לברדולינו ברית ערים תאומות עם . הברית נובעת בעיקר משותפות בנושאי יין ואוכל.


 ראו גם 
 אגם גארדה
 סאלו
 דסנזאנו דל גארדה
 ורונה

 גלריה 

 קישורים חיצוניים 




 הערות שוליים 

קטגוריה:ונטו: ערים
קטגוריה:הרפובליקה של ונציה
קטגוריה:ורונה